Title: Com mesurem la massa
Course: Ciències de la naturalesa (Física i química) - 1r d'ESO

Com mesurem la massa

Com mesurem la massa

Fotografia: imatge d'ordinador representant el quilogram patró. Font i condicions d'ús: Wikipedia Commons.

La massa expressa la quantitat de matèria. En el Sistema Internacional, la unitat d'aquesta quantitat és el quilogram, de símbol kg. El patró del quilogram és un cilindre com el de la fotografia, fet dels metalls platí i iridi, resistent a qualsevol oxidació, i que es troba dipositat a l'Oficina Internacional de Pesos i Mesures de París. Quan algú de nosaltres compra 1 kg de, per exemple, carn, compra una massa de carn equivalent a la del cilindre de París. Com que el kg pot resultar una magnitud massa gran per segons quines aplicacions, sovint acostumem a emprar el gram, una mil·lèssima part d'1 kg. Però quan volem mesurar quantitats molt grans de matèria, aleshores emprem la Tona, equivalent a 1000 kg.

En el llenguatge col·loquial, els mots massa i pes tenen el mateix significat. però en el llenguatge científic, on cal ser més precisos, la massa i el pes d'un objecte són dues magnituds molt diferents que expressen cadascuna propietats diferents en unitats també diferents. El pes és la força amb què la Terra atrau una determinada massa. Més endavant, en altres cursos, ho estudiarem amb detall, però ara és important parlar només de massa per expressar la quantitat de matèria.

Per entendre què vol dir mesurar la massa, imagina que col·loques en un platet de les balances el quilogram de París. Quan l'altre platet equilibri el primer tindrem exactament 1 kg! Naturalment, això seria inviable, però el principi sobre què es basa és totalment correcte. Les balances és un aparell que permet comparar la massa que tenim amb una segona massa de referència. Aquesta segona no cal que vingui de París. Els fabricants, això sí, l'han fabricada per comparació amb la de París. Les bàscules mesuren també la massa, però ho fan indirectament a partir del pes.

- Escriu la paraula balances al cercador d'imatges a Internet. El cercador trobarà imatges tant de balances com de bàscules. Saps identificar-les?