Title: Projecte
Course: Ciències de la naturalesa (Física i química) - 1r d'ESO

Estalviem l'aigua

L'aigua que arriba a les cases no és cap substància pura. Conté sals minerals importants per a la nostra subsistència i, a més, ha estat tractada perquè el seu consum no tingui cap risc. D'aquest procés, se'n diu potabilització. L'aigua és en si mateix un recurs limitat; l'aigua potabilitzada és, a més a més, un recurs car, que requereix la construcció i manteniment de centrals potabilitzadores, anàlisis contínues de la qualitat de l'aigua i una xarxa de distribució en perfectes condicions sanitàries.

Fotografia: Reg a Sant Andreu (Barcelona). L'aigua de reg en moltes poblacions s'extreu del subsòl, sense potabilització i, per tant, no és apta per al consum humà. Font: Antoni Alcázar

Per tal d'analitzar si la despesa d'aigua a l'institut es pot reduir, cal primer de tot fer una diagnosi i després proposar mesures que en redueixin el consum.

Organitzats en grups, caldrà:

- Fer un inventari de totes les aixetes de l'institut que no funcionen correctament. Pot ser que no tanquin, que perdin aigua per les juntes o, en el cas de les aixetes dotades amb molla, que el temps que ragen sigui excessiu.
- Per a cada aixeta trobada defectuosa, cal descriure quin és el problema.
- Utilitzeu provetes per mesurar aproximadament quina pot ser la despesa excessiva.

Un cop haureu acabat aquests punts, sabreu la magnitud del problema. A continuació, caldrà fer una proposta:

- Pot ser que calgui canviar l'aixeta. Aleshores caldrà buscar informació sobre el preu.
- Pot ser que el problema se solucioni canviant hàbits.
- Qualsevol altra que se us acudeixi.

Finalment, haurem de redactar un informe que consti de les següents parts:

      1. Explicació de quin és el problema que volem solucionar
      2. Punts que s'han trobat deficients
      3. Proposta de les accions que cal fer per solucionar el problema

Un cop acabat, presenteu l'informe en aquesta tasca de la manera habitual.