Title: Les mescles. Què són exactament?
Course: Ciències de la naturalesa (Física i química) - 1r d'ESO

Les mescles. Què són exactament?

Apliquem el model cinètic per explicar les mescles

Per començar a parlar sobre què és una mescla, necessitarem dos petits trossos de plastilina de diferent color, per exemple, blau i groc. Segons el model cinètic, la plastilina -com tots els materials- està constituïda per partícules. Cada tros de plastilina que tens damunt de la taula és un sòlid, és a dir, les partícules que els formen estan relativament quietes i fortament unides per les forces de cohesió. Aquestes forces són les que li donen la forma fixa. Per deformar-los, cal aplicar-hi una força exterior, que no ha de ser gaire gran en la plastilina, però que hauria de ser enorme si tinguéssim un parell de diamants! D'altra banda, cal fixar-se ara en l'aparença homogènia de cadascun dels blocs.

- A continuació, ajunta els trossos de plastilina, tot mesclant-los. Anota a la teva llibreta què observes.

És fàcil imaginar que les partícules d'un dels blocs se situen entre les de l'altre bloc. Al principi, obtenim una aparença heterogènia. Qualsevol mescla heterogènia està formada per partícules diferents. Una conclusió important d'aquest experiment és que si unes partícules poden intercalar-se entre les altres, aleshores deuen existir espais buits que ho possibiliten. Si afegeixes arròs cru en un pot on hi hagi cigrons crus, els grans d'arròs es fiquen entre els cigrons. L'analogia és vàlida per a la plastilina i també per a qualsevol mescla.

Substància pura | Substància pura | Mescla

Les mescles entre sòlids són molt importants. Els aliatges són mescles entre diferents metalls per aconseguir propietats diferents, com ara una millor tenacitat, resistència a l'oxidació, duresa, etc. Igual que en els metalls, el bloc de plastilina que obtindràs tindrà propietats també diferents: si has usat el groc i el blau, els resultat serà verd. És important notar que has passat de tenir una mescla heterogènia a tenir una mescla homogènia. Però, sota el microscopi, la homogeneïtat de la plastilina barrejada desapareixeria i tornaríem a veure les diferents partícules, grogues i blaves en l'exemple. Que una mescla sigui homogènia o heterogènia depèn, doncs, del punt de vista. En general, però, parlem de mescles homogènies o heterogènies quan es miren a ull nu. Els aliatges són mescles homogènies i la sorra de la platja és una mescla heterogènia.

En el cas de la plastilina, diem que unes partícules s'han difós entre les altres. Com que la plastilina és un sòlid, ha calgut forçar aquesta difusió. En el cas dels aliatges, la mescla cal realitzar-la en estat líquid. Els líquids i els gasos es difonen espontàniament, sense forçar-ho, perquè poden fluir a causa de la menor força entre les partícules que els constitueixen.

- A fi d'assegurar que has entès aquests paràgrafs, respon el qüestionari Com són les mescles
- Per observar altres fenòmens de difusió, entre líquids i entre gasos, caldrà que imprimeixis aquest protocol per endur-te'l al laboratori.
- Observa ara aquest enllaç i consulta el professor per si cal anar al laboratori de nou. Respon les preguntes que hi trobaràs a la teva llibreta
- Després hauràs de redactar les Conclusions de l'experiment participant en la wiki.
- Finalment, hauràs de realitzar la tasca A la recerca de mescles.