Title: Què produeix els canvis d'estat
Course: Ciències de la naturalesa (Física i química) - 1r d'ESO

Què produeix els canvis d'estat

El culpable dels canvis d'estat

A la pàgina Un minut de Ciència, trobaràs el vídeo Com més escalfes, més rutlla, una manera divertida de començar a parlar del que fa canviar l'estat de les substàncies.

L'experiència mostra que per fondre el sofre, el plom o el gel, cal escalfar, és a dir, fer una aportació d'energia cap a la substància. Amb el sofre i el plom resulta molt evident. Amb el gel, potser no tant perquè a la temperatura ambient l'aigua és líquida i, per tant, sembla que es fon sol, és a dir, que no cal aportar-hi energia. Però només cal que sostinguis un glaçó a la palma de la mà per notar com es refreda la pell, és a dir, com la mà transfereix energia cap al gel.

Tornem a Un minut de Ciència, ara per veure el vídeo La nevera, a fi de descobrir una aplicació tècnica molt important d'aquest fet.

Per passar de sòlid a líquid i de líquid a gas, cal aportar energia. El pas contrari, de gas a líquid i de líquid a sòlid ens proporciona energia, exactament la mateixa quantitat.

Això explica per què reguem per estar més frescos, o per què si posem una mica d'acetona o d'alcohol a la mà, sentim sensació de fred.

L'evaporació és un procés que té lloc a qualsevol temperatura absorbint energia. L'ebullició, tanmateix, té lloc a una determinada temperatura que depèn de la naturalesa de la substància. Per a l'aigua, 100 C, i per a l'alcohol etílic, a 78 C.

- Imprimeix el document Protocol per a l'escalfament de l'alcohol per poder realitzar un experiment.
- Havent-lo realitzat, ves al qüestionari Conclusions de l'experiment amb l'alcohol etílic.