Title: Com observar el Sol
Course: Ciències de la naturalesa (Física i química) - 1r d'ESO

Com observar el Sol

L'observació del Sol

Font i condicions d'ús: http://sdo.gsfc.nasa.gov/gallery/firstlight/

Sense el Sol, la Terra seria una pedra gelada, sense cap mena de possibilitat de suportar res que se semblés a la vida. L'origen de tota l'energia necessària per mantenir el planeta a una temperatura més o menys constant, possibilitant l'existència d'aigua líquida, de l'atmosfera tal i com la coneixem i de tota la biosfera ens ve del Sol. Però les radiacions solars són extraordinàriament perilloses fins i tot encara que l'atmosfera en filtri bona part. Els nostres ulls, a més, són instruments molt i molt delicats. És per això que

MAI es pot mirar el Sol DIRECTAMENT,

ni tan sols utilitzant ulleres de sol, filtres de polarització o fotogràfics ni vidres acolorits. Fer-ho pot ocasionar irreparables danys a la retina i fins i tot ceguera.

Com observar-lo, doncs? La millor manera d'observar la corona solar és aprofitant els eclipsis.

- Existeixen unes ulleres construïdes especialment amb filtres Mylar per a l'observació dels eclipsis. Una alternativa és utilitzar ulleres de soldar, però cal estar segur que la densitat del vidre sigui l'adequada. Mai, però, podem utilitzar res per observar el sol a través d'un telescopi, ja que en aquest cas, el sistema òptic de l'aparell concentra tots els raigs en un punt i fa inservibles tota mena d'ulleres, i molt perilloses!

- Si disposem d'un telescopi, en lloc de mirar per l'ocular, hem de projectar la imatge sobre un full de paper. La imatge projectada del Sol, sí que la podem mirar sense perill.

- Amb telescopi, únicament podem mirar per l'ocular si a la part frontal, mai després de l'ocular, hem instal·lat un filtre Mylar.

- Si no disposem de telescopi, podem utilitzar uns binoculars en lloc seu, tapant un dels oculars, i projectar la imatge sobre un paper.

- Si t'agraden els treballs manuals, pots construir un prisma de cartró, fer-li un petit forat i projectar la llum del forat sobre un paper. Amb un parell de proves, trobaràs les dimensions del forat i la distància a què has de posar el paper i t'admiraràs de les coses que podem fer amb enginy i baix pressupost.

Fotografia: telescopi amb un filtre Mylar muntat sobre l'objectiu. A l'esquerra, el buscador del telescopi.
Font: Antoni Alcázar

Per ampliar, fes clic en aquest enllaç (en anglès)
En aquest altre enllaç, trobaràs la notícia sobre fotografies del Sol de molta qualitat.