Title: Matèria que flueix
Course: Ciències de la naturalesa (Física i química) - 1r d'ESO

Matèria que flueix

Matèria que flueix

Font i condicions d'ús: Wikipedia Commons

Ha quedat ben clar que els sòlids es caracteritzen per tenir una forma determinada i, per tant, també un volum fix i que els líquids i els gasos agafen la forma del recipient que els conté, és a dir, no tenen una forma pròpia. Allò que diferencia líquids i gasos és que aquests omplen tot el recipient, mentre que els primers, en tenir el volum fix, omplen només una part del recipient o, simplement, vessen.

Hi ha una segona propietat que caracteritza líquids i gasos i els diferencia dels sòlids: flueixen. Podem vessar qualsevol líquid entre recipients i també ho podem fer amb els gasos, però resulta impossible fer-ho amb els sòlids. Per comprovar fins a quin punt els gasos flueixen com els sòlids, et proposem el següent experiment:

- Col·loca uns pocs cristalls de iode en un tub d'assaig i escalfa-ho suaument. Observaràs que els cristalls, d'un color gris lluent, es converteixen en un gas violat. Inclina el tub sobre un paper i observaràs com el gas flueix i acaba tacant el paper de color groc fosc.

No tots els líquids flueixen amb la mateixa facilitat que ho fa l'aigua. L'oli, per exemple, no s'escampa tan fàcilment sobre una superfície no porosa com ho fa l'aigua. La viscositat és la resistència d'un líquid a fluir. L'oli és més viscós que l'aigua.

- Posa sobre la taula quatre vidres portaobjectes (els que fem servir en els microscopis) una mica inclinats, recolzant-los, per exemple, sobre un llapis. Al capdamunt de cadascun, posa-hi respectivament una gota d'aigua, una gota de glicerina, una gota d'oli i una gota de llet. Observa què passa. Podries ordenar-los segons la viscositat?

La viscositat dels líquids és una propietat molt important. En moltes màquines i els motors, les peces sòlides que els formen es desgastarien en lliscar les unes sobre les altres. Per evitar-ho, entre dues peces en contacte, s'hi fa fluir oli. Però compte! L'oli ha de tenir la viscositat adequada perquè efectivament pugui fluir sense dificultats.