Title: Com influeix la presència de la Lluna
Course: Ciències de la naturalesa (Física i química) - 1r d'ESO

La influència de la Lluna

La influència de la Lluna

Fotografia: la Lluna sobre el moll del port d'Arenys. Font: Antoni alcázar

Hi ha moltes històries de com la Lluna influeix sobre la Terra. Moltes d'elles no tenen cap mena de base científica, però és ben cert que la vida a la Terra seria molt diferent si no fos per l'existència del nostre satèl·lit. Sense núvols, a les nits de Lluna plena, hi ha molta llum i la visió nocturna resulta molt clara. En les nits sense Lluna tot és foscor. Aquest sol fet genera tota mena de mites sobre les coses que es poden fer o no es poden fer segons hi hagi l'astre o no. No és difícil imaginar que molts animals nocturns ajustin el seu comportament a la periodicitat de la Lluna. Però els efectes més clars tenen lloc a causa de l'enorme massa relativa de la Lluna. El nostre no és un satèl·lit com qualsevol altre i, per això, els astrònoms prefereixen parlar no de la Terra i la Lluna per separat, sinó del sistema Terra-Lluna, com un tot. Et proposem un experiment per veure fins a quin punt els moviments de la Terra i de la Lluna van lligats:
- Modela un parell de boles de plastilina, una més gran que l'altra, i ajunta-les per mitjà d'un escuradents o bé d'un petit palet. Com a orientació, una bola pot fer 4 cm de diàmetre i l'altre, 1 cm. Perquè el model fos a escala, la distància entre els centres de les boles, hauria de superar el metre, però aleshores no podria servir per veure'n els efectes que volem veure, perquè les condicions en les quals es mouen els dos astres per l'espai no les podem reproduir al laboratori. Per això, el millor és que la distància entre els dos centres no passi de 10 cm. Quan tinguis el model construït, llança'l procurant que giri. Observa'n bé el moviment d'ambdues boles, tot repetint, si cal, el llançament (hauràs de refer el model cada vegada!). A la vista del que pots observar, sabries dir qui gira entorn de qui?

Efectivament, les dues esferes es mouen d'una manera solidària. El conjunt gira entorn del centre de masses, que en el cas de la Terra i la Lluna no es troben al centre de la Terra, sinó lleugerament desplaçat.

Encara hi ha un altre efecte que la Lluna fa sobre la Terra, aquest d'una importància molt gran: les marees.

Fotografia: marea baixa, a Normandia. Font: Antoni Alcázar