Title: Parlem sobre les marees
Course: Ciències de la naturalesa (Física i química) - 1r d'ESO

Les marees

Marea lunar i marea solar

Fotografia: marea a Normandia. Font: Antoni Alcázar

La Lluna és prou gran i es troba prou a prop de la Terra perquè els efectes de la seva gravetat es notin fortament. L'efecte gravitacional de la Lluna porta com a conseqüència les marees, el coneixement de la periodicitat de les quals té molt d'interès econòmic, especialment en les regions planetàries on aquest efecte és tan gran que pot arribar a buidar els ports, com mostra la fotografia. És l'atracció de la Lluna sobre la massa d'aigua el que fa que aquesta es deformi. En el punt del globus que es troba més a prop de la Lluna, el nivell del mar puja i, com que la massa aquosa és sempre la mateixa, disminueix en la mateixa mesura en els punts més allunyats. Parlem de marea alta (plenamar) i marea baixa (baixamar). Arrossegar l'enorme massa d'aigua no és cosa fàcil, per això, l'onada sempre porta un cert retard respecte de la Lluna, però és perfectament previsible. En les regions on les marees són molt evidents, ningú no surt a navegar sense consultar les taules de marees. Aprofitar l'energia que pot transferir aquest moviment per a l'ús humà és el que fan les centrals mareomotrius. L'atracció del Sol també influeix sobre les marees, però molt menys. El Sol, però, pot reforçar en ocasions la marea, si suma l'atracció a la de la lluna. Aleshores parlem de marea viva. La marea morta és la situació en què el Sol contraresta parcialment l'atracció de la Lluna i el mar no puja tant com ho faria sense la intervenció solar.

- A partir del vídeo següent, respon a la teva llibreta les qüestions:

  - En quin moment de les fases lunars la marea és màxima? Fes un esquema de la situació.
  - En quin moment de les fases lunars la marea és mínima? Fes una esquema de la situació.
  - Dibuixa la situació que correspon a una marea viva i la que correspon a una marea morta.
  - Quina és la variació al Mediterrani? Quina variació pot haver en determinades costes de l'Atlàntic?
  - Quina és la causa de les divergències entre la variació de la marea al Mar Mediterrani i en els oceans?
  - En el vídeo, es parla sobre la sorpresa de les legions romanes al Tàmesi. En què va consistir la sorpresa? Per què? Per què no ho van saber preveure els romans?

- Comprova i corregeix, si cal, el que has escrit a la llibreta veient el següent vídeo:

- Respon finalment el qüestionari Què saps sobre les marees