Title: Els moviments de la Lluna
Course: Ciències de la naturalesa (Física i química) - 1r d'ESO

Els moviments de la Lluna

Els moviments del nostre satèl·lit

Fotografia: eclipsi de Lluna. Font: Antoni Alcázar

La Lluna gira entorn la Terra en 28 dies seguint una trajectòria molt poc excèntrica (0,054) a la distància promig de 384.400 Km. Com la majoria de satèl·lits naturals, la Lluna sempre mostra la mateixa cara a la Terra, perquè fa una volta sobre si mateixa cada 28 dies a causa del fre a la seva rotació per efecte de la gravetat terrestre. Aquest fenomen s'anomena rotació síncrona.

La Lluna no sempre ha estat a la mateixa distància, tal com pots veure en aquest vídeo i és probable que canviï en el futur.

Per efecte de la rotació de la Terra, la Lluna surt per l'horitzó cada dia uns cinquanta minuts més tard. La combinació dels moviments de la Terra i la Lluna en relació al Sol, fa que veiem el nostre satèl·lit il·luminat de diferent manera: són les fases lunars. A continuació, tens un cicle lunar complet:

Font: http://www.astromia.com

Hi ha una dita segons la qual la Lluna és una mentidera. La dita serveix per reconèixer-ne la fase. Quan la lluna està en Creixent, descriu una lletra D, (2, 3 i 4) mentre que en Decreixent, descriu una lletra C (6, 7 i 8).